**Ôsmy list Sielničanom** (4. veľkonočná nedeľa)

Milí bratia a sestry, v čase, keď sú zakázané bohoslužby a činnosť kňazov obmedzená, iste niekomu napadne otázka, či ich vôbec potrebujeme. Veď Cirkev, kostoly a kňazi neprodukujú vôbec nič a našej ekonomike nijako nepomôžu. Nemajú byť práve oni na konci našich záujmov, v poslednej kategórii toho, čo je pre život potrebné? Koniec – koncov, nie sú aj modlitba, svätenie nedele a všetky duchovné aktivity len stratou času, ktorý sme mohli využiť zmysluplnejšie a produktívnejšie?

Istý cestovateľ sa potreboval dostať cez veľké jazero, ktoré bolo v blízkosti benediktínskeho kláštora. Prepravnú službu tu robil jeden z mníchov. Na loďke mal z jednej strany nápis „Ora“, ktorý pokračoval na druhej strane slovami „et labora!“ – čo v preklade znamená „modli sa a pracuj!“. Keď odrazili od brehu, cestovateľ začal vehementne dokazovať, že Boh neexistuje, a že modliť sa - je zbytočným zabíjaním času. Mních nič neodpovedal, iba v polovici jazera prestal pracovať s veslom na tej strane loďky, kde bolo napísané „ora“ teda „modli sa“. Cestovateľ sa začudoval a pýta sa: „Čo to robíte?! Veď takto vôbec nejdeme dopredu, len sa točíme dookola...“ Vtedy mních odvetil: „Áno. A presne tak je to aj s človekom, ktorý iba pracuje a nemodlí sa“.

Božia milosť je nezmerateľná, nedá sa uvádzať v tabuľkách, ani v percentách. To však neznamená, že sa nedajú dokázať žiadne výsledky modlitby, kňazskej služby, či iných duchovných aktivít. Koľkí z vás povedia, že bez modlitby by niektoré etapy svojho života neprežili? Koľkí z vás povedia, že bez sviatosti zmierenia by sa stále iba trápili so svojimi zlyhaniami? Pre koľkých z vás je sv. omša balzamom pre dušu a skutočným časom milosti? A naopak, skúsenosť tiež dokazuje, že život jednotlivca, ktorý ich zanedbáva, sa onedlho začne točiť iba dookola, stratí cieľ a smerovanie svojho putovania. Ak sa človek odvráti od pravej viery, zvyčajne skĺzne k poverám. A to je cesta od nádeji k strachu.

Ježiš k nám prichádza ako dobrý pastier. V dnešnom evanjeliu hovorí o svojich ovečkách s veľkou láskou: „Ja som prišiel, aby mali život a aby ho mali hojnejšie“. Život bez Neho je v skutočnosti iba živorením. Po zmŕtvychvstaní svoje ovce zveruje Petrovi, jeho nástupcom a spolupracovníkom.

Modlime sa (nielen) dnešnú nedeľu za to, aby bol vždy dostatok dobrých kňazov, ktorí by uskutočňovaním Ježišových slov „Choďte a učte“ a „Toto robte na moju pamiatku“ napĺňali tento svet Ježišovou pravdou a milosťou.

Naši predkovia sa kedysi klaňali modlám a prinášali im aj ľudské obete. Kresťanstvo a kňazská činnosť dokázateľne zmenili našu krajinu k lepšiemu, už pred tisíc rokmi. Dnes však nezaspime, ale túžme po novej premene! Túto túžbu nech v nás roznecuje a žehná všemohúci Boh Otec, Syn i Duch Svätý. Amen.

*Marián Gregor, farár*